Ze wstepu Autorów:W I dzélu ùczbòwnika przëzérelë jesmë sã rodnym Kaszëbóm. W II-dżim bédowelë jesmë wanogã kąsk dali – pò całi Pòmòrsce. A terô rôczimë Waju w swiat. Zazdrzimë do wëbrónëch krajów, przëwitómë sã z ùznónyma ùsôdzcama i jich dokazama, jaczé – dzãka kaszëbsczim tłómaczóm – mòżemë téż czëtac w rodny mòwie. Pòznómë krôjnë, w jaczich żëją lëdze, chtërny jak më, mają starã ò dozéranié tegò, co stanowi dëchòwą i materialną wôrtnotã swòji môłi òjczëznë. Mdzemë przëzérelë sã kawlowi Kaszëbów, co żëlë westrzód jinëch, a téż lëdzóm, chtërnyma naje Kaszëbë stałë sã dodomã i przëbôcziwałë jich rodné stronë. Żëczimë Wama, bë cekawòsc swiata òtmikała przed Wama grańce i brómë. Wiedno równak niech towarzą Wama słowa ksãdza Janusza Stanisława Paserba: „Môłé òczëznë ùczą żëc w òjczëznach wiôldżich, we wiôldżi òjczëznie lëdzy”.